CELEX: 32017D0877
Language: da
Date: 2017-05-16 00:00:00
Title: Kommissionens afgørelse (EU) 2017/877 af 16. maj 2017 om forslaget til borgerinitiativ »Lad os reducere de lønmæssige og økonomiske forskelle, der splitter EU ad!« (meddelt under nummer C(2017) 3382)

23.5.2017   
            
            
               DA
            
            
               Den Europæiske Unions Tidende
            
            
               L 134/38
            
         KOMMISSIONENS AFGØRELSE (EU) 2017/877
   af 16. maj 2017
   om forslaget til borgerinitiativ »Lad os reducere de lønmæssige og økonomiske forskelle, der splitter EU ad!«
   
      
         (meddelt under nummer C(2017) 3382)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
   ud fra følgende betragtninger:
   
               (1)
            
            
               Emnet for forslaget til borgerinitiativet »Lad os reducere de lønmæssige og økonomiske forskelle, der splitter EU ad!« omhandler retsakter, der tydeligt påviser EU's vilje til at fjerne lønuligheder medlemsstaterne imellem, og som med dette mål for øje muliggør en mere effektiv samhørighed blandt medlemsstaterne.
            
         
               (2)
            
            
               I forslaget til borgerinitiativ erklæres følgende målsætninger: Som følge af betydelige lønforskelle bevæger strømmen af arbejdstagere sig udelukkende i én retning. Denne massive udvandring fører til, at ugunstigt stillede medlemsstater sakker endnu længere bagud. Imidlertid opleves den massive tilstrømning af arbejdstagere i de mere velhavende medlemsstater som værende imod deres egne interesser, hvilket splitter EU ad. EU er nødt til tydeligt at vise sin vilje til at fjerne de lønforskelle, der påvirker arbejdstageres frie bevægelighed, og EU har behov for større samhørighed for at sikre sin overlevelse.
            
         
               (3)
            
            
               Der kan med henblik på gennemførelsen af traktaterne vedtages EU-retsakter:
               
                           —
                        
                        
                           om retningslinjer, som medlemsstaterne skal tage hensyn til i deres egne beskæftigelsespolitikker
                        
                     
                           —
                        
                        
                           vedrørende Den Europæiske Socialfond, som har til formål at lette arbejdskraftens adgang til beskæftigelse og fremme dens geografiske og faglige bevægelighed inden for EU samt lette tilpasningen til industrielle ændringer og til ændringer i produktionssystemerne, navnlig ved erhvervsuddannelse og omskoling
                        
                     
                           —
                        
                        
                           med henblik på fastlæggelse af opgaver, prioriterede mål og organisering af strukturfondene, forudsat at de foranstaltninger, der skal finansieres, styrker den økonomiske, sociale og territoriale samhørighed i EU.
                        
                     
         
               (4)
            
            
               Der kan med henblik på gennemførelsen af traktaterne vedtages EU-retsakter for at støtte og supplere medlemsstaternes aktiviteter, bl.a. på områderne arbejdsvilkår, arbejdstagernes sociale sikring og sociale beskyttelse, beskyttelse af arbejdstagere ved ophævelse af en arbejdskontrakt, information og høring af arbejdstagerne, repræsentation af og kollektivt forsvar af arbejdstagernes og arbejdsgivernes interesser, herunder medbestemmelse, integration af personer, der er udstødt af arbejdsmarkedet, bekæmpelse af social udstødelse samt modernisering af de sociale beskyttelsesordninger. Sådanne retsakter må dog ikke finde anvendelse på lønforhold, organisationsretten, strejkeretten eller retten til lockout.
            
         
               (5)
            
            
               Traktaten om Den Europæiske Union styrker unionsborgerskabet og skaber øget demokrati i den måde, hvorpå EU fungerer, ved bl.a. at sikre, at alle borgere får ret til at deltage i EU's demokratiske liv via et europæisk borgerinitiativ.
            
         
               (6)
            
            
               Derfor bør de procedurer og betingelser, der skal overholdes for at fremsætte et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre EU mere tilgængelig.
            
         
               (7)
            
            
               Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne, jf. forordningens artikel 4, stk. 2, litra b).
            
         
               (8)
            
            
               Forslaget til borgerinitiativ »Lad os reducere de lønmæssige og økonomiske forskelle, der splitter EU ad!« bør derfor registreres. Der bør dog kun indsamles støttetilkendegivelser til dette forslag til borgerinitiativ, for så vidt som dets formål er at udvirke forslag til EU-retsakter til gennemførelse af traktaterne, inden for det i betragtning 3 og 4 omhandlede anvendelsesområde —
            
         VEDTAGET DENNE AFGØRELSE:
   Artikel 1
   1.   Forslaget til borgerinitiativ »Lad os reducere de lønmæssige og økonomiske forskelle, der splitter EU ad!« registreres.
   2.   Der må dog kun indsamles støttetilkendegivelser til dette forslag til borgerinitiativ, for så vidt som dets formål er at udvirke forslag til EU-retsakter til gennemførelse af traktaterne på områderne arbejdsvilkår, arbejdstagernes sociale sikring og sociale beskyttelse, beskyttelse af arbejdstagere ved ophævelse af en arbejdskontrakt, information og høring af arbejdstagerne, repræsentation af og kollektivt forsvar af arbejdstagernes og arbejdsgivernes interesser, herunder medbestemmelse, integration af personer, der er udstødt af arbejdsmarkedet, bekæmpelse af social udstødelse samt modernisering af de sociale beskyttelsesordninger, såfremt disse retsakter ikke finder anvendelse på lønforhold, organisationsretten, strejkeretten eller retten til lockout.
   Artikel 2
   Denne afgørelse træder i kraft den 22. maj 2017.
   Artikel 3
   Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativet »Lad os reducere de lønmæssige og økonomiske forskelle, der splitter EU ad!«, der repræsenteres ved Márton GYÖNGYÖSI og Jaak MADISON, som fungerer som kontaktpersoner.
   
      Udfærdiget i Bruxelles, den 16. maj 2017.
      
         
            På Kommissionens vegne
         
         Frans TIMMERMANS
         
            Førstenæstformand
         
      
   
   
      (1)  EUT L 65 af 11.3.2011, s. 1.